รัฐบาลไทย-ข่าวทำเนียบรัฐบาล-รมว.พิพัฒน์ มอบ เลขาฯ อารี ร่วมพิธีรับร่าง 8 แรงงานไทย ขณะที่ร่างผู้เสียชีวิตที่ทางการอิสราเอลยืนยัน  ทั้งหมด 34 ราย ถึงไทยครบแล้ว
วันพฤหัสบดีที่ 9 พฤศจิกายน 2566
09/11/2566
รมว.พิพัฒน์ มอบ เลขาฯ อารี ร่วมพิธีรับร่าง 8 แรงงานไทย ขณะที่ร่างผู้เสียชีวิตที่ทางการอิสราเอลยืนยัน  ทั้งหมด 34 ราย ถึงไทยครบแล้ว
รมว.พิพัฒน์ มอบ เลขาฯ อารี ร่วมพิธีรับร่าง 8 แรงงานไทย ขณะที่ร่างผู้เสียชีวิตที่ทางการอิสราเอลยืนยัน  ทั้งหมด 34 ราย ถึงไทยครบแล้ว
วันที่ 9 พฤศจิกายน 2566 เวลา 12.15 น.นายพิพัฒน์ รัชกิจประการ รัฐมนตรีว่าการกระทรวงแรงงานมอบหมายให้นายอารี ไกรนรา เลขานุการรัฐมนตรีว่าการกระทรวงแรงงานพร้อมด้วยนายเดชา พฤกษ์พัฒนรักษ์ รองปลัดกระทรวงแรงงานเป็นผู้แทนกระทรวงแรงงานรับศพแรงงานไทยที่เสียชีวิตจากสถานการณ์ความไม่สงบในอิสราเอลอีกจํานวน 8 ราย พร้อมร่วมวางพวงหรีดแสดงความอาลัย โดยมีนายอํานาจ พละพลีวัลย์ ผู้อํานวยการกองคุ้มครองและดูแลสิทธิประโยชน์คนไทยในต่างประเทศ กรมการกงสุลเป็นผู้แทนกระทรวงการต่างประเทศ และนางออร์นา ซากิฟ เอกอัครราชทูตรัฐอิสราเอลประจําประเทศไทยและผู้บริหารระดับสูงจากทุกหน่วยงานในสังกัดกระทรวงแรงงาน ร่วมพิธี ณ บริเวณอาคารคลังสินค้า ท่าอากาศยานสุวรรณภูมิ จังหวัดสมุทรปราการ
นายอารี ไกรนรา เลขานุการรัฐมนตรีว่าการกระทรวงแรงงานกล่าวว่า ในวันนี้ท่านพิพัฒน์ รัชกิจประการ รัฐมนตรีว่าการกระทรวงแรงงานได้มอบหมายให้ผมพร้อมด้วย ท่านรองปลัดกระทรวงแรงงาน และผู้บริหารระดับสูงจากทุกหน่วยงานในสังกัดของกระทรวงแรงงาน เป็นผู้แทนของกระทรวงแรงงานในการมารับร่างแรงงานไทยที่เสียชีวิตจากเหตุการณ์ความไม่สงบในอิสราเอลอีกจํานวน 8 ราย ซึ่งสถานเอกอัครราชทูตได้ส่งร่างแรงงานไทยชุดที่สี่กลับมา ด้วยเที่ยวบินที่ LY081 ถึงท่าอากาศยานสุวรรณภูมิเวลา 12.15 น. พร้อมร่วมวางพวงหรีดของท่านรัฐมนตรีว่าการกระทรวงแรงงานเพื่อแสดงความอาลัย
นายอารีกล่าวต่อว่า กระทรวงแรงงานได้ส่งเจ้าหน้าที่แรงงานจังหวัด เข้าแจ้งสิทธิประโยชน์ครอบครัวของแรงงาน ทั้งในส่วนรัฐบาลไทยเรียบร้อยแล้ว และหน่วยงานในสังกัดกระทรวงแรงงานที่อยู่ในจังหวัดภูมิลําเนาของแรงงานไทยได้ประสานครอบครัวผู้เสียชีวิต เพื่ออํานวยความสะดวกร่วมกับกระทรวงการต่างประเทศ เพื่อรับร่างแรงงานทุกรายกลับไปประกอบพิธีทางศาสนาที่ภูมิลําเนาใน 6 จังหวัด ได้แก่ นครพนม เชียงราย อุดรธานี น่าน บึงกาฬ และ ลําปาง แล้วเช่นกัน
โดยหลังจากร่างผู้เสียชีวิตไปถึงภูมิลําเนา กระทรวงแรงงานจะนําเงินช่วยเหลือไปมอบให้กับทายาทของแรงงานไทยที่เสียชีวิต จํานวน 40,000 บาท ซึ่งเป็นเงินสิทธิประโยชน์จากการเป็นสมาชิกกองทุนเพื่อช่วยเหลือคนหางานไปทํางานในต่างประเทศ กรณีเสียชีวิตในต่างประเทศ นอกจากนี้ มีสิทธิได้รับสิทธิประโยชน์ตามกฎหมายประกันสังคมอิสราเอล (National Insurance Institute) ซึ่งในกรณีที่เสียชีวิตนี้ บิดา มารดา ภรรยาตามกฎหมายและบุตรของผู้เสียชีวิตทุกคนจะได้รับเงินช่วยเหลือทุกเดือนจนกว่าภรรยาจะแต่งงานใหม่ หรือลูกมีอายุครบ 18 ปี นอกจากนี้ ยังมีสิทธิประโยชน์จากกองทุนประกันสังคม โดยครอบครัวของแรงงานไทยซึ่งเป็นผู้ประกันตนที่เสียชีวิตจากเหตุการณ์ความไม่สงบในอิสราเอลจะได้รับเงินเยียวยาจากสํานักงานประกันสังคมตามมาตราที่แรงงานเป็นสมาชิก
“ผมขอแสดงความเสียใจอย่างยิ่งต่อญาติพี่น้องและครอบครัวของพี่น้องแรงงานไทยทั้ง 8 ราย ในนามของท่านพิพัฒน์ รัชกิจประการ รัฐมนตรีว่าการกระทรวงแรงงาน ขอให้คํามั่นกับญาติของพี่น้องแรงงานไทยว่าเราจะดูแลสิทธิประโยชน์ของทุกท่านให้ได้รับสิทธิประโยชน์พึงได้ตามกฎหมายโดยเร็วที่สุด”นายอารีกล่าวท้ายสุด
สําหรับแรงงานไทยที่เสียชีวิตจากสถานการณ์ความไม่สงบในอิสราเอลทั้งหมด 34 ราย ซึ่งสถานเอกอัครราชทูตยืนยันจากทางการอิสราเอลนั้น ขณะนี้สถานทูตฯ ได้ส่งร่างผู้เสียชีวิตทั้งหมดมาครบแล้ว โดย 8 รายล่าสุด มีรายชื่อ ดังนี้ 1.นายเศรษฐา โฮมสร จ.นครพนม 2.นายดัว แซ่ย่าง จ.เชียงราย 3.นายไกรสร อรัญถิตย์ จ.อุดรธานี 4.นายเกียรติศักดิ์ พาที จ.อุดรธานี 5.นายธวัชชัย แซ่ท้าว จ.น่าน 6.นายศรายุทธ ปั้นกิจวานิชเจริญ จ.น่าน 7.นายไกรสร ทุมโยมา จ.บึงกาฬ และ 8.นายปพนธนัย โป่งเครือ จ.ลําปาง
++++++++++++++
กองเผยแพร่และประชาสัมพันธ์